**Înger decăzut**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă uit la ceas, se-apropie vacanța

Și mă gândesc la multe, care-au fost,

Ori împletesc în versuri lungi speranța

Că-mi voi găsi prin burgul tău un rost

Și-am să opresc să beau, cu scorțișoară

O ceașcă de cafea, în primul loc

În care te-am găsit, ce ireală

Îmi pare azi povestea și cât foc

S-a adunat în inima ce plânge

După aleea primului sărut,

Dar depărtarea nu mă va înfrânge

Chiar dacă simt că-s înger decăzut.

- Cu degete de vânt mai torc nostalgic

Firul poveştii noastre ce-a-nceput

În inima acelui punct nevralgic...

Mi-aduc aminte primul tău sărut

Furat în joacă undeva pe-aleea

Ce șerpuiește-ascunsă de castani,

Trăiam eternitatea-n clip-aceea

Că mi-ar ajunge sute, mii de ani

Emoţia strivită între buze

Şi-acel şoptit frenetic „te iubesc”.

De-ar coborî tot cerul să m-acuze

Aş trece prin Infern să-ţi mulţumesc.

Ioan Grigoraș Liliana Trif